Henrik Rasmussen (KF), 2010-01-14:
Netop kulturen er faktisk en af årsagerne til, at jeg er konservativ.
Kulturen er noget, som er i min sjæl, den er min opdragelse, og kulturen gør mig til det menneske, som jeg er i dag.
Men kunsten er min drivkraft, og den er også min inspiration.
Hvor var vi uden f.eks. musik og dans?
For mig er kunst ikke i min øjenhøjde, ej heller noget, jeg har lyst til at købe i et supermarked.
Kunsten kan tirre mig, den kan pirre mig, den kan provokere mig, og den kan undre mig, men den kan også gøre mig glad, og den kan gøre mig ked af.
Og nogle gange kan den udfylde nogle tomrum for noget, som man måske mangler.
Med andre ord: Kunsten er faktisk en slags følelsesmæssigt fitnesscenter.
Derfor er jeg også meget glad for den debat, der er rejst i dag.
Først vil jeg takke oppositionen for, at den har rejst debatten med denne forespørgsel, for jeg synes, det er rigtig spændende at få en generel kulturpolitisk diskussion.
Jeg er meget enig i de to første afsnit i oppositionens forslag til vedtagelse.
Det er vi helt enige om.
Jeg er også meget enig i, at alle, der bor i Danmark, skal have mulighed for at opleve og mærke den danske kultur og kunst.
Men dermed være ikke sagt, at vi skal tvinge dem til at benytte sig af de tilbud, der er.
Men når det kommer til det tredje afsnit, må jeg jo desværre erkende, at jeg bliver lidt skuffet, når der står, at regeringen pålægges at lave en fælles handlingsplan for at sikre de nødvendige ressourcer til kulturel og kunstnerisk udvikling.
Jeg vil så sige, at jeg i hvert fald kan se, at det ikke er ret mange forlig, som oppositionen ikke er med i, så det undrer mig, at man siger, at der ikke er en dialog.
Jeg hører også ministeren i dag sige, at der også i de fremtidige debatter og dialoger, vi skal have, er åbent hele vejen rundt.
Så jeg håber da ikke, at vi skal ud i en sådan debat, for dialogen er der i hvert fald.
Derfor kan vi naturligvis heller ikke støtte det forslag til vedtagelse, man har fremsat.
Vi tør bare ikke bruge pengene anderledes og mere dynamisk end det, der er traditionelt.
Og se, det ærgrer mig såre, for det er jo lige præcis den debat, vi har i dag, når Socialdemokratiet står og siger, at der skal flere ressourcer til.
Hvorfor er det, det skal være sådan, at fordi en kulturinstitution har fået tildelt ressourcer, skal det være sådan i al evighed?
Det er jo i virkeligheden lige præcis dér, at politikken adskiller sig mellem regeringen og oppositionen.
Vi er ikke bange for en gang imellem at skulle tage fat i det og sige, at der altså nu også skal nogle nye tiltag til.
For der er faktisk en fin balance mellem de frie og de øremærkede midler til kunsten.
Jeg som konservativ vil meget gerne arbejde for, at kunsterne får rig mulighed for at udvikle sig, og for, at kunsten skal være mangfoldig og rigtig kreativ.
Jeg mener selvfølgelig også, at vi har en forpligtigelse til at sikre vores store kunstværker, som selvfølgelig er en væsentlig del af vores kulturarv.
Men jeg mener bestemt ikke, at det skal være politikerne her på Christiansborg, som skal afgøre og vurdere, hvad der er god og dårlig kunst.
Vi skal lægge de politiske rammer, og herefter må det være op til Statens Kunstråd eller Statens Kunstfond at sikre, at de ildsjæle, som prøver lykken som kunstnere, også tildeles midler.
Det er vigtigt.
Jeg og Det Konservative Folkeparti ønsker ikke Danmark som et kulturelt stereotypt mainstreamland – overhovedet ikke.
Regeringen har fremlagt sin kulturpolitiske strategi »Kultur for alle«.
Netop denne strategi sætter fokus på rigtig mange af de spørgsmål, som er blevet stillet i den her debat.
»Kultur for alle« har to hovedbudskaber: Alle i Danmark skal have mulighed for at få ejerskab til vores fælles kultur og kulturarv, og alle i Danmark skal have mulighed for at få adgang til relevante og vedkommende kulturtilbud.
I »Kultur for alle« indgår der en række konkrete initiativer, der skal være med til at understøtte hovedbudskaberne i strategien.
Initiativerne fokuserer på, at der i højere grad bliver skabt relevante og vedkommende kulturtilbud til alle borgere i hele landet.
Det sker bl.a. ved at sætte særligt fokus på formidling af kulturtilbud og inddragelse af borgerne i kulturtilbuddene.
Projektet skal endvidere bidrage til, at alle borgere i Danmark i højere grad møder op og mærker – nok så vigtigt – kunsten, kulturen og kulturarven som en del af deres hverdag.
Kulturinstitutionerne skal i den forbindelse tænke ud over deres vante rammer og turde gå nye veje for at få borgerne i tale.
Det er jo en interessant målsætning.
Men lad mig understrege, at »Kultur for alle« ikke dækker alt på kulturområdet og ikke er et udtryk for den samlede kulturpolitiske retning fremover.
Jeg skal som konservativ ordfører i hvert fald nok arbejde for, at der kommer til at ske rigtig mange spændende tiltag.
Derfor støtter Det Konservative Folkeparti også op om, at vores forslag til vedtagelse underbygger dette og også sætter fokus på, at den øgede indsats for børn og unge møder med kulturen fortsættes.